**Helsingin luonnontiedelukio** on Helsingin Kumpulassa Helsingin yliopiston Kumpulan kampuksella sijaitseva lukio.

Lukiossa on yleislinja ja luonnontiedelinja. Syksyllä 2023 sekä luonnontiedelinjalla että yleislinjalla aloitti noin 160 opiskelijaa. Helsingin luonnontiedelukio on lempinimeltään *Hellu*. Koulu on ollut vuosittain mukana kansainvälisissä hankkeissa, joihin on kuulunut esimerkiksi opiskelijavaihtoa.

Helsingin luonnontiedelukio on perustettu vuonna 1999. Lukiossa on noin 950 opiskelijaa ja noin 60 opettajaa. Koulun rehtorina toimii Kaisa Tikka ja apulaisrehtoreina Minna Hautaniemi ja Juha Salo. Alimmat keskiarvot vuonna 2023 olivat yleislinjalle 8,58 ja luonnontiedelinjalle 9,03.

Historia
--------

Helsingin luonnontiedelukion entinen rakennus Mäkelänkadulla vuonna 2011.
Helsingin luonnontiedelukio perustettiin keväällä 1999 yhdistämällä Käpylän ja Meilahden lukio. Ajatusta uuden luonnontiedepainotteisen lukion perustamisesta oli vahvasti ajanut professori, Skepsis ry:n entinen puheenjohtaja ja kunniajäsen Nils Mustelin. Hänen testamenttilahjoituksellaan perustettu Nils Mustelinin säätiö on vuodesta 2007 alkaen myöntänyt yhdelle luonnontiedelukion oppilaalle 100 euron suuruisen stipendin "*tieteellisen ajattelun harrastuksesta ja hyvästä opintomenestyksestä*".

Helsingin luonnontiedelukio sijaitsi vuoteen 2023 asti osoitteessa Mäkelänkatu 84, 00610 Helsinki. Koulun rakennus oli siitä poikkeuksellinen, että sitä ei ole alun perin suunniteltu koulurakennukseksi, vaan se on entisen Paragon-yhtiön pääkonttori. Rakennus valmistui vuonna 1973 ja sen on suunnitellut tunnettu arkkitehti Aarno Ruusuvuori.

Luonnontiedelinja
-----------------

Helsingin luonnontiedelukio on nimensä mukaisesti luonnontieteiden opetuksen erikoistehtävän saanut kaupungin lukio. Noin kolmasosa opiskelijoista opiskelee luonnontiedelinjalla. Luonnontiedelinjalle on tiukempi seula kuin lukion yleislinjalle.

Luonnontiedelinjalla opiskelija painottaa opiskelussaan luonnontiedeaineita valitsemalla vähintään 12 kurssia biologiaa, fysiikkaa, kemiaa tai maantiedettä pakollisten kurssien lisäksi. Tällöin opiskelija voi halutessaan jättää opinto-ohjelmastaan pois kahdeksan muiden aineiden pakollista kurssia. Kustakin oppiaineesta on kuitenkin suoritettava vähintään puolet pakollisista kursseista.

Rakennus
--------

Helsingin luonnontiedelukio sai Helsingin yliopiston rakennuttamat uudet toimitilat Kumpulan kampuksella. Opetus alkoi uusissa tiloissa syksyllä 2023. Uudet tilat tarvittiin sen takia, että alkuperäinen rakennus oli suunniteltu vain noin 700 opiskelijalle, mikä on käynyt ahtaaksi opiskelijamäärän kasvettua. Uudet tilat mahdollistavat myös entistä tiiviimmän yhteistyön yliopiston kanssa. Lukiolaiset tulevat esimerkiksi käymään yliopiston auditorioissa, liikuntatiloissa ja laboratorioissa.

Muuta
-----

Helsingin luonnontiedelukio on osa lukiokampusta, johon kuuluu lisäksi Helsingin medialukio ja Mäkelänrinteen lukio. Helsingin kaupungilla on yhteensä kolme kampusta joista Helsingin luonnontiedelukio kuuluu Kakkoskampukseen. Kampus jakaa opiskelijoille yhteisiä kursseja ja tarjoaa yhteisellä kurssitarjottimella esimerkiksi reaaliaineiden kertauskursseja sekä vieraita kieliä, kuten ranskaa, saksaa, venäjää ja italiaa. Lukiot tekevät yhteistyötä myös yli kampusten rajojen.

Lukiossa on mahdollista suorittaa musiikin, kuvataiteen ja liikunnan lukiodiplomi.

### Koulun tunnuslause

*Sivistys ei ole vain tietoa,*
*sivistys ei ole vain taitoa.*
*Helsingin luonnontiedelukiossa*
*sivistys on älyllistä uteliaisuutta,*
*eettistä tajua, kykyä nähdä*
*olennaista ja tahtoa toimia.*

Keskiarvorajat 2000–2023
------------------------

| Vuosi | Luonnontiedelinja, painotettu keskiarvo | Yleislinja, KA-raja |
| --- | --- | --- |
| 2000 | Muuttumaton 9,30 | Muuttumaton 8,33 |
| 2001 | Muuttumaton 9,30 | Nousua 8,40 |
| 2002 | Laskua 8,70 | Laskua 8,18 |
| 2003 | Nousua 8,80 | Nousua 8,36 |
| 2004 | Laskua 8,30 | Laskua 8,27 |
| 2005 | Nousua 8,50 | Laskua 8,20 |
| 2006 | Nousua 8,85 | Nousua 8,41 |
| 2007 | Laskua 8,79 | Laskua 8,33 |
| 2008 | Muuttumaton 8,79 | Laskua 8,23 |
| 2009 | Laskua 8,71 | Nousua 8,25 |
| 2010 | Nousua 8,80 | Laskua 8,17 |
| 2011 | Nousua 8,86 | Nousua 8,25 |
| 2012 | Nousua 9,00 | Laskua 8,00 |
| 2013 | Laskua 8,79 | Nousua 8,25 |
| 2014 | Nousua 8,97 | Nousua 8,31 |
| 2015 | Laskua 8,94 | Nousua 8,50 |
| 2016 | Nousua 9,06 | Muuttumaton 8,50 |
| 2017 | Nousua 9,22 | Nousua 8,54 |
| 2018 | Laskua 9,03 | Laskua 8,50 |
| 2019 | Nousua 9,35 | Nousua 8,75 |
| 2020 | Laskua 9,32 | Laskua 8,15 |
| 2021 | Laskua 9,31 | Nousua 8,25 |
| 2022 | Nousua 9,5 | Nousua 8,46 |
| 2023 | Laskua 9,03 | Nousua 8,58 |

Kuuluisia koulussa opiskelleita
-------------------------------

* Eveliina Heinäluoma (SDP:n kansanedustaja)
* Fatbardhe Hetemaj, (kokoomuslainen poliitikko, Vuoden 2009 pakolaisnainen)
* Emilia "Emppu" Suhonen (Muusikko, tullut tunnetuksi Tiktak-yhtyeestä)

Lähteet
-------

1. 1 2  Tutustu ja hae Helsingin kaupunki. Viitattu 12.8.2023.
2. ↑  Perusopetuksen jälkeisiin koulutuksiin hakeneet ja paikan vastaanottaneet Opetushallinnon tilastopalvelu Vipunen. Viitattu 12.8.2023.
3. ↑  Kansainvälisyys *Opintopolku*.  Arkistoitu 11.8.2015. Viitattu 23.4.2020.
4. ↑  Luonnontiedelukio Hellun yhteystiedot Helsingin kaupunki. Viitattu 12.8.2023.
5. 1 2 3  Helsingin lukioiden sisäänpääsyrajat (Vuosien 2000–2022 tiedot on laskentataulukosta. Vuoden 2023 tiedot on Vipunen-palvelusta.) Helsingin kaupunki. Viitattu 8.8.2023.
6. ↑  Risto K. Järvinen: Mustelinin rahaston stipendi Paula Räisäselle (PDF) *Skeptikko-lehti*.  2/2007. Viitattu 29.3.2011.
7. ↑  Helsingin luonnontiedelukio Rakennus *30.8.2009*. Viitattu 17.4.2020. [vanhentunut linkki]
8. ↑  Koulun sivut *hel.fi*. Viitattu 16.4.2020.
9. ↑  Helsingin luonnontiedelukio saa uuden talon yliopistolta Kumpulasta  18.12.2019. Helsingin Sanomat. Viitattu 16.4.2020.
10. ↑  Kampustoimintaa *hel.fi*.  25.06.2018. Viitattu 23.4.2020.
11. ↑  Lukiokampus *Opintopolku*.  Arkistoitu 11.8.2015. Viitattu 23.4.2020.

Aiheesta muualla
----------------

* Helsingin luonnontiedelukion sivusto
* Opintopolku: Helsingin luonnontiedelukio